CELEX: 31983R0624
Language: el
Date: 1983-03-15 00:00:00
Title: Κανονισμός (ΕΟΚ) αριθ. 624/83 του Συμβουλίου της 15ης Μαρτίου 1983 για την τροποποίηση του κανονισμού (ΕΟΚ) αριθ. 2744/80 περί θεσπίσεως συμπληρωματικών μέτρων υπέρ του Ηνωμένου Βασιλείου

Avis juridique important

|

31983R0624

Κανονισμός (ΕΟΚ) αριθ. 624/83 του Συμβουλίου της 15ης Μαρτίου 1983 για την τροποποίηση του κανονισμού (ΕΟΚ) αριθ. 2744/80 περί θεσπίσεως συμπληρωματικών μέτρων υπέρ του Ηνωμένου Βασιλείου  

Επίσημη Εφημερίδα αριθ. L 073 της 19/03/1983 σ. 0006 - 0007 Ισπανική ειδική έκδοση: Κεφάλαιο 01 τόμος 4 σ. 0014  Πορτογαλική ειδική έκδοση : Κεφάλαιο 01 τόμος 4 σ. 0014 

***** ΚΑΝΟΝΙΣΜΟΣ (ΕΟΚ) αριθ. 624/83 ΤΟΥ ΣΥΜΒΟΥΛΙΟΥ  της 15ης Μαρτίου 1983  για την τροποποίηση του κανονισμού (ΕΟΚ) αριθ. 2744/80 περί θεσπίσεως συμπληρωματικών μέτρων υπέρ του Ηνωμένου Βασιλείου  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  Εκτιμώντας:  ότι, σύμφωνα με τα συμπεράσματα του Συμβουλίου της 30ής Μαΐου 1980 (3), ορισμένες πληρωμές υπέρ του Ηνωμένου Βασιλείου, για τα έτη 1980 και 1981, πραγματοποιήθηκαν μέσω των συμπληρωματικών μέτρων που θεσπίστηκαν με τον κανονισμό (ΕΟΚ) αριθ. 2744/80 (4)·  ότι, σύμφωνα με τα ίδια αυτά συμπεράσματα του Συμβουλίου της 30ής Μαΐου 1980, η Κοινότητα ανέλαβε να επιλύσει το πρόβλημα για το 1982 με διαρθρωτικές τροποποιήσεις· ότι, ελλείψει τέτοιας λύσεως, τα εν λόγω συμπεράσματα προβλέπουν ότι η Επιτροπή θα υποβάλλει προτάσεις βασιζόμενες στη λύση που επελέγη για το 1980 και 1981·  ότι έχουν θεσπιστεί, με χωριστό κανονισμό, ορισμένα ειδικά μέτρα κοινοτικού ενδιαφέροντος που αφορούν την ενεργειακή στρατηγική και τα οποία θα εφαρμόζονται επίσης στο Ηνωμένο Βασίλειο·  ότι, σύμφωνα με τα από 26ης Οκτωβρίου 1982 συμπεράσματα των υπουργών εξωτερικών, η λύση για το έτος 1982 τοποθετείται στο πλαίσιο που είχε καθοριστεί για τα έτη 1980 και 1981 και το οποίο περιλαμβάνει τον τροποποιημένο δημοσιονομικό μηχανισμό και τα συμπληρωματικά μέτρα, αλλά ότι πρέπει επίσης να ληφθεί εξίσου υπόψη το ποσό που χρησιμοποιήθηκε για την εφαρμογή των προαναφερομένων ενεργειακών μέτρων στο Ηνωμένο Βασίλειο·  ότι το συνολικό ύψος της οικονομικής συνεισφοράς της Κοινότητας για τα συμπληρωματικά μέτρα υπέρ του Ηνωμένου Βασιλείου προϋπολογίζεται σε 692 εκατομμύρια ECU· ότι το ποσό αυτό θα προσαρμοστεί προκειμένου να ληφθούν υπόψη τα από 26ης Οκτωβρίου 1982 συμπεράσματα των υπουργών εξωτερικών·  ότι, είναι, κατά συνέπεια, αναγκαία η προσαρμογή και η παράταση της ισχύος του κανονισμού (ΕΟΚ) αριθ. 2744/80· ότι η συνθήκη δεν προβλέπει τις απαιτούμενες προς το σκοπό ειδικές εξουσίες δράσεως,  ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:  Άρθρο 1  Ο κανονισμός (ΕΟΚ) αριθ. 2744/80 τροποποιείται ως εξής:  1. Το άρθρο 1 αντικαθίσταται από το ακόλουθο κείμενο:  «Άρθρο 1  Ο παρών κανονισμός προβλέπει ορισμένα πρόσθετα μέτρα που αφορούν τα έτη 1980, 1981 και 1982, ως συμπλήρωμα των ποσών που θα καταβληθούν στο Ηνωμένο Βασίλειο κατ' εφαρμογή του κανονισμού (ΕΟΚ) αριθ. 1172/76 του Συμβουλίου της 17ης Μαΐου 1976 περί δημιουργίας δημοσιονομικού μηχανισμού (5), όπως τροποποιήθηκε από τον κανονισμό (ΕΟΚ) αριθ. 2743/80 (6).  Όσον αφορά τα συμπληρωματικά μέτρα για το έτος 1982, το συνολικό ύψος της οικονομικής συνεισφοράς της Κοινότητας για τα μέτρα αυτά θα ανέλθει σε 692 εκατομμύρια ECU, αφαιρουμένων των ποσών που θα καταβληθούν στο Ηνωμένο Βασίλειο δυνάμει του χρηματοδοτικού μηχανισμού Το ποσό αυτό θα προσαρμοστεί για να ληφθούν υπόψη τα από 26ης Οκτωβρίου 1982 συμπεράσματα των υπουργών εξωτερικών.  (5) ΕΕ αριθ. L 131 της 20. 5. 1976, σ. 7.  (6) ΕΕ αριθ. L 284 της 29. 10. 1980, σ. 1.»  2. Το άρθρο 2 παράγραφος 2 συμπληρώνεται με την ακόλουθη φράση:  «Για τα συμπληρωματικά μέτρα που αναφέρονται στο έτος 1982, οι σχετικές περιοχές είναι καταρχήν αυτές που καλύπτονται την 1η Ιανουαρίου 1982, εν όλω ή εν μέρει, από ζώνες κρατικών περιφερειακών ενισχύσεων.»  3. Στο άρθρο 4 παράγραφος 3, προστίθεται η ακόλουθη φράση:  «Όσον αφορά τα συμπληρωματικά μέτρα που αναφέρονται στο έτος 1982, η Επιτροπή λαμβάνει υπόψη της τις πληρωμές που πραγματοποιήθηκαν και προβλέπονται από τις δημόσιες αρχές του Ηνωμένου Βασιλείου από 1ης Απριλίου 1982.»  4. Στο παράρτημα ΙΙ, προστίθεται το ακόλουθο κείμενο:  «5. Βάσει του υπολογισμού της Επιτροπής (1 530 εκατομμύρια ECU ), η καθαρή εξισωτική πληρωμή υπέρ του Ηνωμένου Βασιλείου για το 1982 καθορίζεται σε 850 εκατομμύρια ECU. Η ακαθάριστη εξισωτική πληρωμή υπέρ του Ηνωμένου Βασιλείου είναι 1 092 εκατομμύρια ECU (1). Πάντως, για τα συμπληρωματικά μέτρα, πρέπει να αφαιρεθεί από το τελευταίο αυτό ποσό το ποσό που θα χρησιμοποιηθεί για την εφαρμογή στο Ηνωμένο Βασίλειο των ειδικών μέτρων του κοινοτικού συμφέροντος που αφορούν την ενεργειακή στρατηγική.  6. Οι διορθώσεις που πρέπει να γίνουν για το 1980 και 1981 βάσει των πραγματικών ποσών, θα ληφθούν υπόψη κατά τον καθορισμό της περαιτέρω λύσεως.  7. Τότε θα γίνουν οι αναγκαίες προσαρμογές εφόσον το πραγματικό ποσό αποδειχθεί μεγαλύτερο ή μικρότερο από το βασικό ποσό του 1982 που αναφέρεται στο σημείο 5. Αν το πραγματικό ποσό υπερβαίνει τα 1 530 εκατομμύρια ECU, αλλά παραμένει κατώτερο από 1 580 εκατομμύρια ECU, το καθαρό εξισωτικό ποσό υπέρ του Ηνωμένου Βασιλείου παραμένει αμετάβλητο. Αν το πραγματικό ποσό υπερβαίνει τα 1 580 εκατομμύρια ECU, αλλά παραμένει κατώτερο από 1 730 εκατομμύρια ECU, το καθαρό εξισωτικό ποσό αυξάνεται κατά ένα ποσό ίσο με το 50 % της διαφοράς μεταξύ του πραγματικού ποσού και των 1 580 εκατομμυρίων ECU. Αν το πραγματικό ποσό είναι ανώτερο από 1 730 εκατομμύρια ECU, το καθαρό εξισωτικό ποσό αυξάνεται κατά 75 εκατομμύρια ECU, συν το 75 % της διαφοράς μεταξύ του πραγματικού ποσού και των 1 730 εκατομμυρίων ECU.  Αν το πραγματικό ποσό είναι κατώτερο από 1 530 εκατομμύρια ECU , αλλά ανώτερο από 1 480 εκατομμύρια ECU, το καθαρό εξισωτικό ποσό υπέρ του Ηνωμένου Βασιλείου παραμένει αμετάβλητο. Αν το πραγματικό ποσό είναι κατώτερο από 1 480 εκατομμύρια ECU, το καθαρό εξισωτικό ποσό υπέρ του Ηνωμένου Βασιλείου μειώνεται κατά ένα ποσό ίσο με το 75 % της διαφοράς μεταξύ του πραγματικού ποσού και των 1 480 εκατομμυρίων ECU.  8. Η προσαρμογή του ακαθόριστου ποσού που αναφέρεται στο σημείο 5, με σκοπό τη διόρθωση που προβλέπεται στο σημείο 7, εγγράφεται στον προϋπολογισμό των Ευρωπαϊκών Κοινότητων για το οικονομικό έτος 1983.  9. Το ακαθάριστο ποσό που αναφέρεται στο σημείο 5 έχει υπολογισθεί βάσει των μεριδίων ΦΠΑ που αναφέρονται στον προϋπολογισμό του σχετικού οικονομικού έτους. Θα προσαρμοσθεί κατά τρόπο που αντανακλά τα πραγματικά ποσά ΦΠΑ των εν λόγω ετών.  (1) Πάντως, στην περίπτωση που διενεργηθεί πληρωμή υπέρ του Ηνωμένου Βασιλείου για το έτος 1982 βάσει του δημοσιονομικού μηχανισμού, το σχετικό ποσό θα μειωθεί κατά τα πληρωτέα στο Ηνωμένο Βασίλειο ποσά δυνάμει των συμπληρωματικών μέτρων.»  Άρθρο 2  Ο παρών κανονισμός αρχίζει να ισχύει την ημέρα της δημοσιεύσεώς του στην Επίσημη Εφημερίδα των Ευρωπαϊκών Κοινοτήτων.  Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.  Έγινε στις Βρυξέλλες, στις 15 Μαρτίου 1983.  Για το Συμβούλιο  Ο Πρόεδρος  H.-W. LAUTENSCHLAGER  (1) ΕΕ αριθ. C 35 της 8. 2. 1983, σ. 5.  (2) ΕΕ αριθ. C 68 της 14. 3. 1983, σ. 71.  (3) ΕΕ αριθ. C 158 της 27. 6. 1980, σ. 1.  (4) ΕΕ αριθ. L 284 της 29. 10. 1980, σ. 4.